
Parlamentul  României

Camera  Deputaţilor

Comisia pentru industrii si servicii






                 Bucureşti, 04.05.2010





                                                               Nr.23/115/2010
AVIZ

asupra proiectului de Lege pentru ratificarea Protocolului privind conservarea şi utilizarea durabilă a diversităţii biologice şi a diversităţii peisajelor, adoptat şi semnat la Bucureşti la 19 iunie 2008, la Convenţia – cadru privind protecţia şi dezvoltarea durabilă a Carpaţilor adoptată la Kiev la 22 mai 2003



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru administraţie publică, amenajarea teritoriului şi echilibru ecologic, cu proiectul de Lege pentru ratificarea Protocolului privind conservarea şi utilizarea durabilă a diversităţii biologice şi a diversităţii peisajelor, adoptat şi semnat la Bucureşti la 19 iunie 2008, la Convenţia – cadru privind protecţia şi dezvoltarea durabilă a Carpaţilor adoptată la Kiev la 22 mai 2003, transmis cu adresa nr. P.L.x. 208 din 27 aprilie 2010, înregistrat sub nr.23/115 din 27 aprilie 2010.


Consiliul Legislativ, cu avizul nr.450/19.04.2010, avizează favorabil proiectul de lege.



Proiectul de lege are ca obiect de reglementare ratificarea Protocolului privind conservarea şi utilizarea durabilă a diversităţii biologice şi a diversităţii peisajelor, adoptat şi semnat la Bucureşti la 19 iunie 2008, la Convenţia – cadru privind protecţia şi dezvoltarea durabilă a Carpaţilor adoptată la Kiev la 22 mai 2003.



Convenţia creează cadrul general de cooperare între statele semnatare pentru domenii de reglementare, precum: conservarea biodiversităţii, amenajarea teritoriului, managementul resurselor de apă, agricultură şi silvicultură, transport, turism, industrie şi energie. Fiecare dintre prevederile – cadru menţionate, urmează să fie dezvoltate şi aplicate prin protocoale adiţionale.
Protocolul are ca obiectiv intensificarea conservării, refacerii şi utilizării durabile a diversităţii biologice şi peisagistice a Carpaţilor, de care să beneficieze generaţiile prezente şi viitoare. 

Totodată, Părţile îşi vor armoniza, coordona eforturile şi vor coopera pentru:

- conservarea, menţinerea şi utilizarea durabilă a habitatelor naturale şi semi-naturale;

 - conservarea şi utilizarea durabilă a speciilor de floră şi faună caracteristice Carpaţilor;

- conservarea speciilor periclitate, endemice şi a carnivorelor mari.



Examinarea proiectului de lege a avut loc în şedinţa comisiei din data de 04 mai 2010.



În urma dezbaterilor, membrii comisiei au hotărât, în unanimitate, avizarea favorabilă a proiectului de lege, în forma prezentată de iniţiator.



Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 alin.(1) din Constituţia României, republicată, Camera Deputaţilor, pentru acest proiect de lege, este prima Cameră sesizată.

PREŞEDINTE,
Iulian Iancu
Consilieri parlamentari, 
Viorela Gondoş
Isabela Robe

